**ПРИЛОЖЕНИЕ № 1**

към Решение № ……………………..,

взето с протокол № ……/…….……..г

**ПРАВИЛНИК**

**за устройството и дейността на Общинско предприятие „Зооветеринарен комплекс“ към Община Пловдив**

**I. Статут на Предприятието**

**Чл.1** Общинско предприятие „Зооветеринарен комплекс“ е създадено с Решение №203, взето с Протокол №10 от 28.05.2009 г. на Общински съвет – Пловдив, на основание [чл.52 и следващите от Закона за общинската собственост](https://plovdiv.obshtini.bg/doc/11607/0/#p30043798) и Наредбата за създаване, управление и контрол върху дейността на общинските предприятия по гл.VІ от ЗОС.

**Чл.2** Общинското предприятие е с наименование „Зооветеринарен комплекс", наричано по**-**долу за краткост Предприятието.

**Чл.3** Адресът на управление на Предприятието е „Пазарджишко шосе“, 4**-**ти километър, гр. Пловдив.

**Чл.4** Предприятието осъществява дейността си въз основа на настоящия правилник и в съответствие със заложените в годишния бюджет на община Пловдив бюджетни средства за неговата издръжка.

**Чл.5** Предприятието е създадено с цел: Овладяване популацията на безстопанствените животни – кучета и котки в гр. Пловдив; Управление и стопанисване на Зоопарка на гр. Пловдив.

**Чл.6** Предприятието има за предмет следните дейности:

***(1). Дейност „Улов и обработка на безстопанствени животни“***

1. Улов на безстопанствени животни – кучета и котки на територията на община Пловдив;

2. Улов на безстопанствени животни – кучета и котки на територията на други общини;

3.Ветеринарномедицински манипулации, регламентирани в Закона за защита на животните и Закона за ветеринарномедицинската дейност, осъществявани във ветеринарна амбулатория;

4. Настаняване и грижи на животните в приюта;

5. Въвеждане и поддържане на актуална информация в Електронен регистър на безстопанствените кучета и котки в гр. Пловдив;

6. Събиране на трупове на умрели животни на територията на община Пловдив и предаването им за последващо обезвреждане;

7. Улавяне на кучета по искане на стопанина им или по заявки на заводи, фабрики, предприятия, хотели и други, в които няма общинско участие.

***Дейност "Зоопарк”***

1. Управление и стопанисване на Зоопарка на гр. Пловдив (Зоопарк с изградените хабитати, прилежаща площ, обслужващи сгради, съоръжения и техника).

2. Поддържане на Зоопарка – хранене на животните, почистване на клетките, поддържане и почистване на прилежащата територия;

3. Лечение и превантивни ветеринарномедицински грижи за здравния статус на животните, предотвратяване състояние на стрес и нараняване;

4. Отглеждане и размножаване на животни от световната и българската фауна, на редки и застрашени видове животни и представянето им в среда близка до естествената.

5. Осъществяване на контакти и обмен на животни и информация с други зоопаркове в Република България и по света.

6.Съвместна работа по природозащитни проекти с неправителствени природозащитни организации от Република България и света, както и с професионални организации, свързани със зоопарковете (Европейска асоциация на зоопарковете и аквариумите и др.);

7. Осъществяване на други незабранени от закона стопански дейности, свързани с предмета на дейност на предприятието, в т.ч. търговия със стоки и услуги, свързани с предмета на дейност;

8. Осигуряване на пълноценен отдих на посетителите, организиране на образователно**-**развлекателни мероприятия, курсове и обучения.

9.Осъществяване на маркетинг и рекламно**-**информационна дейност на Зоопарка.

(2). На ОП „Зооветеринарен комплекс“ могат да бъдат възлагани от община Пловдив задължения за извършване на услуги от общи икономически интерес, в рамките на неговите компетенции по ред, определен със закон.

**Чл.7** Дейността на Предприятието се координира и контролира от Кмета на община Пловдив или от определен от него заместник**-**кмет, съобразно Закона за общинскатасобственост, Наредбата за създаване управление и контрол върху дейността на общинските предприятия на община Пловдив по глава VI от Закона за общинската собственост и относимото законодателство.

**Чл.8** Предприятието е създадено за неопределен срок.

**Чл.9** Предприятието не е юридическо лице.

**Чл.10** (1) Предприятието управлява имущество, собственост на община Пловдив.

(2) Поддържането и ремонтите на имотите и вещите – общинска собственост, се извършват от предприятието, като необходимите за целта средства се предвиждат ежегодно по бюджета.

**Чл.11** Предприятието има собствен печат, на който са отбелязани наименованието на Предприятието и организационната му форма, а именно: Общинско предприятие „Зооветеринарен комплекс“ към община Пловдив.

**Чл.12** Числеността на персонала и структурата на Предприятието се одобряват от Общински съвет – Пловдив.

**ІІ. Управление, структура и числен състав на Предприятието**

***А. Управление на предприятието***

**Чл. 13.** (1) Предприятието се управлява от Директор, който се назначава и освобождава от Кмета на община Пловдив. Управлението се възлага с трудов договор по Кодекса на труда.

(2) Щатното разписание се утвърждава от Кмета на община Пловдив.

**Чл. 14.**Директорът на Предприятието има следните права и задължения:

1. Ръководи и управлява Предприятието съгласно действащите нормативни актове, в съответствие с решенията на Общинския съвет**-** Пловдив и заповедите на Кмета на община Пловдив или определен от него заместник**-**кмет;
2. Представлява Предприятието пред държавните и общински институции, съдебни, банкови, финансови и данъчни органи и учреждения и пред трети лица;
3. Осъществява оперативното ръководство на дейността на Предприятието;
4. Разработва и предлага на Кмета на община Пловдив за утвърждаване Правилник за вътрешния ред на общинското предприятие, в който се съдържат специфични разпоредби за организация на стопанската му дейност;
5. Разработва и предлага на Кмета на община Пловдив за утвърждаване Вътрешни правила за деловодната дейност и документооборота на предприятието;
6. Организира изготвянето и актуализирането и представянето на Кмета на община Пловдив:

* проект на бюджет за съответната година (прогноза за очакваните приходи и необходимите разходи, свързани с дейността на Предприятието);
* периодични отчети в разпоредените срокове за реализирани приходи от Предприятието;
* щатното разписание за утвърждаване от Кмета на общината;

1. Прави предложение пред Кмета на общината за провеждане на обществени поръчки, относими към предмета на дейност на предприятието, и съдейства за тяхното организиране, при наличие на писмено упълномощаване по смисъла на чл.7, ал.1 от ЗОП;
2. Изпълнява заповеди на Кмета, с които:

* на предприятието се предоставят безвъзмездно за управление и/или се отнема управлението, поради отпаднала необходимост, на недвижими имоти и/или вещи **-** общинска собственост, съобразно разпоредбите на Закона за общинската собственост и Наредбата за реда на придобиване, управление и разпореждане с общинско имущество;
* директорът на Предприятието се упълномощава да сключва договори за отдаване под наем на имоти и вещи – общинска собственост, или за продажба на движими вещи, предоставени за общинското предприятие за управление, при спазване разпоредбите на Закона за общинската собственост и Наредбата за придобиване, управление и разпореждане с общинско имущество.

1. Сключва, изменя и прекратява трудовите договори на работещите в Предприятието при спазване изискванията на Кодекса на труда, Вътрешните правила за дейността му и други действащи нормативни документи.
2. Налага дисциплинарни наказания и извършва всякаква друга дейност в качеството на работодател по смисъла на Кодекса на труда.
3. Изпълнява и други служебни задачи, възложени му от Кмета на община Пловдив, зам.-кметове и Секретаря на общината.
4. Сключва договори за символично „осиновяване“ /договор за полагане на допълнителни грижи/ на отделни видове единични или групи животни, настанени в Зоопарка.
5. Организира публикуване на информация за дейността на предприятието на интернет страницата на ОП „ЗВК“.
6. Във връзка с осъществяване предмета на дейност, има право да сключва договори, предвиждащи замяна на животните с цел попълване на колекцията и разнообразяване на видовете и/или предоставяне на налични животни за размножаване в други зоологически градини и зоопаркове, с оглед връщане на приплоди и млади животни.

***Б. Структура на предприятието***

**Чл. 15.** Структурата на Предприятието се утвърждава от Общински съвет **-** Пловдив и е подробно описана в *Приложение №1* към Правилника, което е неразделна част от същия.

***В. Числен състав на Предприятието***

**Чл. 16.** Числеността на персонала е **22 щатни бр**. (Приложение №1 към Правилника).

**ІІІ. Общинско имущество, предоставено за управление.**

**Чл.17.** Предоставеното за управление общинско имущество е подробно описано в Приложение №2 към Правилника, неразделна част от същия.

**ІV. Финансиране на Предприятието**

**Чл. 18.** Предприятието е местна дейност и разполага с бюджет по смисъла на Закона за публичните финанси.

**Чл. 19.** Директорът на общинското предприятие  е второстепенен разпоредител с бюджет.

**Чл. 20.** Предприятието се финансира от бюджета на община Пловдив в рамките на утвърдения бюджет за годината. Промените по бюджета на предприятието се извършват при спазване на условията в чл.124 и чл.125 от Закона за публичните финанси.

**Чл. 21.** Предприятието съставя тримесечни и годишни финансови отчети, както и всички останали отчетни форми и документи, изисквани от първостепенния разпоредител – община Пловдив.

**Чл. 22**.Източници на приходи на общинското предприятие са:

1. Приходи от дейността;

2. Приходи от наем на общинското имущество;

3. Такси по ЗМДТ;

4. Други приходи.

**Чл. 23.** Предприятието няма право да разходва приходите, придобити от осъществяваната от него стопанска дейност. В тридневен срок приходите от стопанската дейност се превеждат по бюджетната сметка и съответния приходен БИН на община Пловдив.

**Чл. 24.** Общинското предприятие извършва разходи за осъществяване на дейността си и за управление на предоставеното общинско имущество.

**Чл. 25.** Платежните документи се подписват от директора на предприятието и от главния счетоводител на предприятието.

**Чл. 26.** Главният счетоводител на предприятието отговаря за вярното, точно и своевременно отразяване на счетоводните записвания на стопанските операции на предприятието.

**V. Допълнителни разпоредби**

**§1. /1/** При промяна в обстоятелствата, подлежащи на вписване в Публичния регистър на общинските предприятия, предприятието предоставя на длъжностното лице в Дирекция „Стопански дейности“, отдел „Общински предприятия, следприватизационен контрол, търговски дружества“ към община Пловдив документи и информация, отразяващи настъпилите промени.

**/2/** При възникването на обстоятелства, изискващи промяна в Правилника за устройството и дейността на Предприятието, директорът на предприятието представя мотивирано предложение за промени до общинската администрация.

**VІ. Заключителни разпоредби**

**§1.** Този Правилник се приема на основание чл.52, ал.3 от Закона за общинската собственост и отменя Правилника за устройството и дейността на ОП „Зооветеринарен комплекс“, приет с Решение №136, взето с Протокол №8 от 11.06.2020г. на Общински съвет – Пловдив.

**§2.** За неуредените с този Правилник въпроси се прилагат разпоредбите на Закона за общинската собственост и другите действащи нормативни актове.

**§3.** Настоящият Правилник е приет с Решение №…, взето с Протокол №….. от ……………………… 2021г. на Общински съвет – Пловдив и влиза в сила от …………..**.2021г.**